Uppgávan er tann truplasta gjørliga, tá vit byrja kappingarárið við útidysti móti verjandi meistarunum Síðani Víkingur varð sett á stovn í 2008, hevur felagsliðið hjá Eystur Kommunu støðugt verið við til at mynda oddin í føroyskum fótbólti. Fleiri steypasigrar hevur talan verið um, og í fjør gekk so alt upp í eina hægri eind, tá tað eydnaðist felagnum at vinna fyrsta FM-heitið. Tí er eingin ivi um, at okkara menn skulu vera 100% til reiðar, tá vit sunnudagin fara undir fyrsta umfarið av nýggja kappingarárinum. Í Sarpugerði er Víkingur altíð trupul mótstøða, og ivaleyst hava bæði spælarar og viðhaldsfólk hjá heimaliðnum góðar vónir, nú meistaraheitið skal verjast. Hinvegin kunnu vit eisini loyva okkum at hava góðar vónir. Gaman í eydnaðist tað okkum als ikki at skora móti Víkingi í fjør, men tað var nú ikki orsakað av, at vit ikki høvdu møguleikarnar. Og so kunnu vit eisini finna avgjørd ljóspunkt í hagtølunum. Bæði í 1997–sum tó akkurát ikki sleppur við í hagtølunum–og í 2011 byrjaðu vit nevnliga kappingarárið við at spæla útidyst í Sarpugerði.